– Նախ ասեմ, որ կողմնակից էի Նիկոլ Փաշինյանի վարչապետ դառնալուն, քաղաքական այս փոփոխություններին մենք վաղուց սպասում էինք: Բայց այդ փոփոխությունները պետք է ընթանան բացառապես օրինական ճանապարհով եւ ընդգրկեն ոչ միայն ամբողջ կառավարման համակարգը, այլ նաեւ գիտության, կրթության, առողջապահության ոլորտները: Միեւնույն ժամանակ, պետք է ընդօրինակել այն լավագույնը, ինչ ունեցել ենք մեր կենսագրության մեջ եւ օգտագործենք: Ինչ վերաբերում է եկեղեցու շուրջ ստեղծված իրավիճակին, շատ դեմ եմ այդ կարգով հարցեր լուծելուն, մեր Վեհափառի դեմ դուրս գալուն: Չգիտեմ, թե ինչ հարցեր են առաջ քաշվում, բայց ամեն ինչ պետք է լինի կարգով: Մեր երկուհազարամյա պատմության ընթացքում առնվազն 1700 տարին եկեղեցին մեր սրբությունն է համարվել, եւ պետք է զգույշ մոտենալ այս հարցին: Այո, մենք վերջերս հեղափոխության հարցում հասանք հաջողության, բայց սա չի նշանակում, որ այն պետք է տարածել նաեւ եկեղեցու վրա: Եթե որեւէ խնդիր կա, թող հստակ ասեն` ինչն է պատճառը, եւ գնան ինքնամաքրման ճանապարհով: Ընդհանրապես, պատմությունից հայտնի է, որ պապերը ինդուլգենցիայի էին գնում, փող էին տալիս եւ իրենց մեղքերը քավում, բայց այդպես չի կարելի, պետք է ամեն ինչ օրենքով լինի` ինչպես ասում է վարչապետը: